정조 5년
辛丑十月十八日辰時。上御誠正閣。大臣備局堂上引見入侍時。領議政徐命善。行知中樞府事具善復。行吏曹判書李衍祥。行副司直鄭尙淳鄭好仁。江華留守金熤。工曹判書徐有慶。兵曹判書李性源。漢城判尹徐浩修。刑曹判書李命植。行副司直金魯鎭。戶曹判書鄭民始。御營大將李昌運。行副司直徐有隣。漢城右尹鄭一祥。行副司直蔡弘履。行左承旨李柱國。右承旨李在學。右副承旨徐鼎修。假注書趙衍德。事變假注書李萬榮。編修官張顯慶。記事官金鳳顯。以次進伏訖。上曰。都承旨何不入來乎。李在學曰。都承旨在於各班。故未得偕入矣。命都承旨入侍。李萬榮承命出。與嚴璹偕入進伏。上曰。王大妃殿進御湯劑。入人蔘一錢半。限三日煎入。可也。嚴璹曰。當以一日一貼式煎進乎。上曰。唯。徐命善曰。日氣不調。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。都承旨屢月供職。不憚其勞。予庸嘉尙。且頗解政院故事。可謂多聞博識矣。聞昨日左承旨。以階在嘉義。以爲難便云。則都承旨以爲。李惟秀。曾爲當品都承旨。而鄭與曾。以嘉善爲左承旨。二人皆行公云。又聞院議啓辭時援引故事。不爲來參云。其所援據。豈非博識乎。命善曰。非但博識。爲人亦醇實矣。上曰。邦有大慶。則自當有酬勞之典。而先施褒賞之意。亦無方矣。命善曰。聖敎誠好矣。命善曰。臣之愚懇。略暴於昨日箚子。而顧臣才識短拙。精力衰薾。三事重任。實難堪承。故敢陳辭免之懇。而誠意淺薄。未蒙允兪。臣達宵繞壁。罔知攸措。今此見職。固非臣之所可久叨。而況今天心告警。雷異示災。尤是臣當退之時也。臣旣無才能。惟以筯力奔走。爲一分自效。而今則屢經危疾。此亦不能。臣之策免。實非例語。伏願特許斥退。更卜賢德。以濟時艱。則公私萬幸。上曰。卿言過矣。天之示警。咎實在予。方切懍惕矣。大抵。應天之道。惟在誠實二字。而近來虛文成風。凡係大小事爲。全欠誠實底道理。如此而何望災異之不作乎。君臣上下。惟當益懋誠實。以爲弭災之道。今卿辭免。豈非虛文之虛文乎。命善曰。昨見傳敎。十行絲綸。丁寧懇惻。反躬自責。至於執藝之言。無不博詢。誠意藹然。臣不勝欽仰感歎。而如臣無似。忝據鼎席。未效一言之仰塞。是實臣之罪也。竊覸殿下政令施措之間。實無某事某事之可以指陳闕失者。誠未知召災之由。在於何處。而以大體言之。則紀綱不立。規模未定。世道朝儀。日漸頹靡。譬如大病之人。元氣漸下。當以蔘朮薑桂之劑。務盡調補之方。雖無急時之效。必有漸瘳之喜。伏願殿下。特推醫國之方。勿以急效爲念。先務調元之策焉。上曰。卿言。是矣。目今國事。譬如四肢百體。無不受病。元氣旣下。外邪交攻。誠未知何以醫治也。卿箚中有四條之陳。而顧今傾軋之風。雖似少息。狃安之習。實爲可悶。年事告歉。而嶺民有顚連之患。國綱不嚴。而湖囚有梗頑之習。凡此數者。亦足召災矣。昨下傳敎中。朝乏同寅云者。寅是敬也。協恭之恭字。亦敬也。上下同心。敬以濟事。則是爲寅協之道。而近年以來。頹靡之風。愈往愈甚。無復可爲。寧不寒心。命善曰。院議啓辭中。以時務無擔着之人爲言。而臣則未知其然矣。今聖明在上。摠覽權綱。在廷臣僚。各盡其職。以效寅協之誠。則此豈非朝廷之美事乎。若使一介之臣。擔當時務。事無巨細。必欲專摠。則末流之弊。有難形言矣。上曰。今之人。殆無定志。規模不立。將至於決諸東則東。決諸西則西。如此而尙何論於擔着時務乎。勿論善惡得失。人各有定志。然後可以做事。而近來俗習。全沒模稜。柔懦委靡。一世滔滔。殆是風氣所然。而亦難造次矯革。豈不可悶乎。命善曰。顧今人志不定。規模未立。廟堂不能盡廟堂之責。百隷不能爲百隷之責。頹靡之習。實爲可悶。而若欲造次矯革。則反有欲速不達之患。惟願漸而摩之。勿忘勿助。行之數三年。則歲計有餘。自當著效矣。上曰。廟謨有何可奏者乎。命善曰。臣於詣闕之後。始見夜下傳敎。臺臣問備。實出於嗟惜之聖意。當此遇災求言之日。意謂公車之堆積。而兩司之尙無一言。甚可怪矣。上曰。雷異之發。在於食前。求助之敎。又在食前。而門限已過。章箚不到。爲臺臣。實慨惜矣。命善曰。昨下傳敎。何等懇摯。而爲臺臣者。不能仰體。固甚慨然。而朝講有命。賓對竝行。如欲引義則登席避嫌。無所不可。而不此之爲。但事違傲。事體所在。誠極未安矣。上曰。卿言。果是矣。命善曰。昨日求助之敎。乃在修省之時。兩司之竟晷默默。實爲溺職之甚者。薄施問備。聖意旣出於來諫。則登筵避嫌。何所不可。而一齊違牌。以致法講之停撤。揆以事體。誠極寒心。違牌諸臺。一竝罷職。何如。上曰。依爲之。出擧條又啓曰。前承旨鄭景淳。病固難强。不敢行公於夙夜之任。而一番叩謝。道理卽然。蔭官之再違召命。有關國體。不可遞差而止。前宣傳官李仁秀。聞其親病。有難一時離捨。而旣已肅謝。何敢不進於侍衛乎。此亦紀綱所在。兵判。雖已請汰。不可無譴責。前承旨鄭景淳。前宣傳官李仁秀。竝罷職不敍。何如。上曰。依爲之。出擧條又啓曰。行都承旨嚴璹。博洽醇熟。可合參聞廟謨。備局堂上差下。何如。上曰。依爲之。出擧條上曰。武承旨特除。是予登極後初有之事矣。命善曰。聖敎誠然。鄭景淳。亦以蔭官。除拜承旨。皆是御極後初有之事也。武蔭兩承宣之一日特除。誠爲美事矣。命善曰。行副司直鄭尙淳。備局有司堂上還差。漢城右尹鄭一祥。關東句管堂上差下。行副司直鄭好仁。行都承旨嚴璹。堤堰堂上差下。何如。上曰。依爲之。出擧條命善曰。向因八江御史書啓。以都賈之有弊。使之嚴禁矣。其後都賈之弊。尤有甚焉。凡於船卜之來。中路權買。分送兩西。故江上之船運不來。城中之市直不高。分付京兆平市。使之嚴禁。宜矣。上命浩修一祥進前。上曰。飭禁之下。復踵前習。有此權利之弊。卿等卽須嚴禁。可也。浩修曰。江外之民。擧皆貿置。以圖厚利。故果有此弊。而實難盡禁矣。一祥曰。江民之權利。非但穀也。百物皆然云矣。上曰。毋論穀包。以至百物。益加禁飭。可也。命善曰。臣頃因八江御史別單回啓。以都賈嚴禁之意。有所陳達矣。近聞此弊。愈往愈甚。不但百物之盡入操縱。至於米穀。亦事權利。方當農場收獲之時。已有市直騰踊之漸。若此不已。春窮之慮。有不可勝言。分付京兆平市。各別廉探。隨聞摘發。本律外嚴繩。俾絶其奸弊。何如。上曰。依爲之。出擧條命善曰。臣方以都賈嚴禁之意。陳達申飭。而申飭之道。京兆猶不如平市。在外本署提調。今姑許遞。其代令該曹口傳差出。以爲眼同京兆。着實擧行之地。何如。上曰。依爲之。出擧條又啓曰。關西所採之金。狼藉流遷。愚民不知其爲禁物。或不無付送燕行之慮。末梢生梗。姑勿論。苟有一分法紀。雖駔儈之徒。安敢冒禁買賣乎。分付道臣灣尹及書狀官。預先嚴防。更加搜驗。如有犯者。與者受者。竝爲梟示於境上。俾絶其自陷重辟之患。何如。上曰。依爲之。出擧條命善曰。今於遇災修省之時。備堂必有可聞之言。使之奏事。宜矣。上曰。可矣。善復曰。都監軍兵。除非自犯重罪。則法司不得橫侵者。自是事目。而近或有本邑負債。則自京司。捉去保授。其外小小之事。每多橫侵。亦一痼弊矣。命善曰。雖是都監軍兵。渠若有重犯。則固難容恕。而至於懲債之事。何可如是乎。古則無如是橫侵之弊矣。善復曰。輦下親兵。非渠罪。而勿爲橫侵。明有事目。近來法司。以不當之事。間多有推捉拘留之事。雖往復分揀。此亦爲弊之一端。自今以後。自犯之罪外。勿侵之意。出擧條申飭。何如。上曰。依爲之。出擧條衍祥曰。吏曹參判。久未差出。何以爲之乎。上曰。後日政擬入。可也。熤曰。職掌內事。別無可達之語。而殿下。以遇災警惕之意。有賓對進行之命。且求助之敎。丁寧懇摯。臣當略陳所懷矣。上曰。好矣。須言之。熤曰。臣識見魯莽。才學蔑裂。且無平日講究者。弭災之策。無以仰達。而當以弭災之本。陳之。臣所謂弭災之本。卽殿下方寸之地耳。凡召災致異者。推其本則實在於殿下一心上。先儒所謂人主一心。爲萬化之本。而自古及今。人臣之獻戒於君上者。未嘗不以是爲言。已成陳談。臣之此言。亦近學究常談。而舍是則亦無可以爲言者矣。殿下昨日求言之敎。誠意譪然。有足以格天心而弭災異。然而苟無反躬之實。則亦爲應文而止耳。弭災之道。惟在殿下反躬而求之而已。上曰。災祥之來。亶係人君一念之間。其理不忒。捷於影響。若使予本源之地。無一分査滓。則天之示警。豈如是丁寧乎。反躬自省。方切悚惕。卿之所陳。實是格言。至於國事時弊。如有可奏者。卿須極言之。熤曰。目今急務。在於正朝廷愼官爵開言路。而朝廷之不正。莫今若也。朝廷之上。承順之風日甚。諂媚之習日痼。雖以唐虞之盛。上下之間。曰吁曰咈。而殿下臨御以後。曷嘗聞吁咈之言乎。朝廷之如此。此誠群下之罪。而使群下如此者。豈非殿下自反處耶。今日在廷之臣。雖不及於古昔忠良之人。而殿下聞過則喜。從諫不咈。無少遜於古之聖王。則諂媚承順之習。豈至如此乎。上曰。予之否德。比之古聖王。何可以少遜論之也。來諫之誠。大有不及。故言路不能開矣。予自臨御以來。每以言路之不開爲憂。屢發臨朝之嘆。思聞直切之言。而含默之風。去而益甚。此非但習俗爲然。實由予之誠意不見孚而然矣。熤曰。下敎如此。諸臣若有進言者。則殿下。必將敷納而用之。此實生民之福也。至於愼官爵。乃是爲治之要道。官爵卽所謂天工。人其代之者也。人君烏可不愼乎。殿下之不愼官爵。甚矣。雖以臣所踐歷言之。向日所叨。卽宗伯文任也。宗伯之任。雖難得直哉。惟淸之人。亦必通典禮。博古今。然後可以當之。而臣則魯莽儱侗。何嘗近似於是任乎。臣本短於文辭。而又以文苑之職畀之。至於見帶。乃是鎭撫兼統禦使也。臣以何才諝。綜鍊機務。以何威重。殫塞軍民乎。殿下。若謂臣可以了此而畀之。則是殿下則哲之明。有所未盡也。若知臣之不可堪而姑此試之。則是殿下之不愼官也。推此以論。則官爵之不愼。可知矣。不愼官而朝廷何以正乎。上曰。予於政令施措之間。安保無闕遺。而至於官爵。予自以爲難愼。然亦何能跂及於古聖王官人之方乎。第宗伯文苑之職。卽銓家所擬。沁留之任。乃廟堂所薦。皆非予之特授。而文學才猷之優於卿者。亦豈易得哉。沁都。初欲以武宰間差以送矣。見今諸軍門。亦患乏人。故不得差送。卿若以錢穀甲兵。看作分內事。着意修擧。則何遽不若武宰乎。卿亦勿爲退托。勤修職事。可也。熤曰。開言路。卽求助之實政。而言路。豈有自開之理耶。只在人主之用與不用而已。昨下求言之敎。而姑無以言進者。臣未知此後進言者。將爲幾許。而進言之中。或有批鱗逆耳者。殿下必不厭聞而罪之矣。只不罪而不用其言。則繼其後者。亦必不言而已。言路將何以開之耶。言路之閉極矣。言路豈但責之於三司之臣耶。滿朝之人。孰不可以進言哉。殿下以朝廷之無言。中朝發歎者。前後累矣。迄于今無一言。是固臣等之罪。而若殿下。眞有喜聞過之心。眞有不咈諫之德。則亦豈無以言而進者哉。言之不可用者舍之。可用者用之。必也用其言。然後言者。樂爲之言。而爭以言進之矣。是以臣竊謂用言。爲開言路之道。不可只以求言而開之矣。上曰。喜聞過不咈諫之德。予何望於古聖人。而若其求助之意。來諫之心。非不切矣。凡係袞職之闕。官師之規。俱無聞焉。此無他。上下之情志不相孚而然矣。溯諸十數年前。猶或有敢言之風。而時因論議之潰決。不無私意之狹雜。近來朝著稍安。傾軋乍息。故竝與袞闕時弊而不言之。此蓋言者。無甚利害於自己。故不肯言耳。豪傑之士。雖不待文王而興。然今世之人。豈可責之以豪傑之士乎。中人以下。不能言計較利害之心。若使言者無所利。不言者無所害。則何所勸懲乎。是以不匡之刑。古亦有之。今之人。若明知不言之爲害。言之爲利。則豈有不言之理也。朝家有褒賞之典。然後可爲激勸之道乎。熤曰。朝家有激勸之賞。則言者必進其言。上之施賞。實爲來諫之道。下之受賞。亦爲進言之效矣。俄以本源之地。有所下敎。而嘉言日至。治化日著。則可驗本源澄淸之工。伏願必軫激勸之方。以爲開言路之道焉。上曰。古稱時之義。大矣哉。豈不信歟。凡爲治之道。或事半而功倍。而或用力易而收效難。蓋以時之不同故也。三代盛時。尙矣無論。雖以唐漢言之。用力少而收效易。及夫世級之漸降。用力多而收效難。或謂人不如古。而蓋亦時不相同矣。季世以來。駸駸然日就汚下。苟非才德之大過人。則莫能有爲。三代之後。更無善治。此予所以慨然發歎者也。念我祖宗朝。治敎休明。名碩輩出。上行下效。幾挽三代之治。惟予寡人。不能仰述列祖之德。在庭諸臣。亦不及於古之名碩。雖或有遺逸之才。予又無知人之明。故治效愈邀。世道愈下。以今之時。視古之時。則事倍而功半。用力多而收效難。靜言思之。中夜無寐。顧今國事時象。無一可爲。惟當廣開不諱之門。以盡求助之道。而若使言者徒爲諂諛之言。不進直切之論。則是欲求其助而反受其弊也。亦豈不可悶乎。凡今弊源。莫非予不善導率之致。士大夫廉恥風節。亦已掃地無餘。雖以李命勳事言之。渠以經幄之臣。圖避享官。巧飾虛言。納供之際。專事欺瞞。金吾議讞。以詐不以實。擬之竄配之律。而姑從末勘。只施譴削。在渠之心。寧不自愧乎。以此推之。所謂名義二字。更無可論。見今朝象。譬如病源漸痼。補瀉俱難。誠未知其何以則可得醫治之道也。命善曰。臣俄者以病爲喩。而實無自下急救之策。惟當對症設劑。以期收效矣。上曰。沁留所言。未知傍聽者以爲如何。而予實感歎矣。此重臣稍異於時俗之人。故能爲此言矣。命善曰。重臣所陳。果好矣。熤曰。臣之所陳。至尋常之言也。而聖敎。尙如是鄭重。推此而今世之無言。可知矣。豈不哀痛乎。上曰。哀痛猶屬歇後語也。殆甚於賈誼所謂痛哭流涕矣。惟其言路之開與不開。亶係本源之淸與不淸。固是予反省處。而以治道言之。則亦有時措之宜。若欲大費心力。反復生病。此亦可懼矣。命善曰。聖敎。誠然矣。向在登極之初。朝野章奏。不爲不多。近年以來。漸不如前。屢勤求助之敎。而未見敢言之風。實甚慨歎矣。命植曰。今以災異。責躬求言。進定次對。甚盛事也。若不能出一言論一事。以講弭災之道。則官高祿厚之臣。猶如此。何以責草野之能進言乎。臣不勝區區之忱。敢此仰達矣。講筵之不行已久。昨日始有命矣。大抵。侍講之臣。無足以當聖意者。聖上之以爲無益而不行者。固然矣。但祖宗朝以來。日三經筵。未嘗不行。而近日以來。久停經筵。在廷之臣。非不仰揣。而遐外之人。何能知之乎。大抵。人主治效。上以天心。下以民情。以驗其得失。今我聖上。無闕政闕事之可以仰陳者。而上則天心示警。下則民生困窮。以此見之。亦必有闕失矣。旣不知受病之在於何處。則當益思其受病之源。得其受病之源。則又思其當用之劑。此正君臣上下。深思熟講轉災爲祥之時也。俄者。有言者論賞之敎。臣意則以爲不必然矣。若有要賞進言之人。則是無恥之甚者。無恥之人。豈有可用之言乎。上曰。沁留所陳。卽激勸之意。而非懸賞以求之謂也。古有買馬骨之事。俄者褒賞云云。亦出於風動之意也。沁留復陳其辭。熤曰。判尹之言。是矣。臣之語意。本無異於判尹之意。而俄於聖上褒奬之敎。臣以爲言者之希賞進言。固無足道。在君上之道。若有嘉謨直言之裨益治道者。則褒賞而激勸之。亦無不可。故以此意仰達矣。上曰。所謂褒賞。卽所以激勸也。上豈可以懸賞而求言。下豈可以希賞而進言乎。中人以下。若不激勸。則難責其進言矣。命植曰。傳曰上有好之者。下必有甚焉。聖上若誠心好之。則時日之內。雖難望公車之堆積。而歲計有餘。豈無實效乎。臣愚或恐殿下之求助。未必盡其誠心好之也。雖下反身之敎。更願益加深念焉。上曰。卿言。好矣。誠之所到。無物不格。予果能誠心好之。則下豈有不言之理也。至於法講一事。果有難處之端矣。予非曰勤於典學。而自有好學之心。故自朝至夜。殆無釋卷之時。況法講。乃是人君資治之本也。豈不欲日開講筵。以聞啓沃之言。而每當開講之時。只事句讀而已。上下情志。不能流通。一有發問。則講官。多以未嫺經義爲對。此或出於講官自嫌之辭。而旣曰未嫺經義云爾。則屢次發問。反有强迫之嫌。且非誠實之道。故一讀之後。輒卽掩卷。殆與殿講無異。如是之故。一經法講。則予常自顧慙悚。旣知其如此。而猶復强行。則是長其過也。列聖朝日三晉接之美規。予不能遵行。尤爲悚恧。姑未知何以則得宜矣。命植曰。大凡文學政事。相爲表裏。今日諸臣。雖不足裨益聖上。而玉堂卽三司也。頻賜引接。討論時政之得失。則庶有芻蕘一得之效矣。熤曰。講筵之無實效。不特今日爲然。自前講官。多是年少新進之輩。故淹博經史者。實罕其人。然列聖朝。何嘗以此而廢法講乎。孝廟朝。先正臣宋浚吉。上來參講筵。孝廟下敎曰。贊善不參講筵。則講如不講。以此下敎觀之。先正上來之前。有講如不講之歎。而孝廟。亦不曾停講矣。書。曰惟斆學半。殿下居君師之位。每於經筵。敎誨講官。則此亦可以有益於聖學矣。上曰。予無典學之工。有何敎人之可論乎。且法筵體重。何可以師之一字自處乎。從古人君之病。每在於低視群下。故予於開筵之時。恐或有此患。每用自誡于心矣。命植曰。下敎如此。不勝欽歎。而每患經幄之無人。惟患聖學之未盡。益加勤孜。是所望也。上曰。重臣之書。誠好矣。近以久廢法筵。每切悶歎。適見肅廟朝日記。亦有久停法講之時。予心稍用少安。而先王朝則一日三講。殆無間斷之時。不勝欽仰萬萬矣。命善曰。伏承聖敎。臣固欽歎。而帝王之治。典學爲本。重臣所奏誠得體。伏願益加留念焉。浩修曰。向因安東人朴履中擊錚。自臣府回啓。令本道行査。西部居幼學朴宗默偸葬處。定日督掘事。判下矣。地方官高陽郡守。再次論報臣府。俾卽押送。故知委該部。使之押付高陽官隸。則宗默。威喝差人。頑拒官令。終不發行云。雖尋常接訟之際。旣有官令。則固不當頑拒。況此判下奉行之事。若知一分道理。何敢乃爾。有關紀綱。極爲驚駭。朴宗默。令該曹發差捉來。威喝差人頑拒官令之罪。考律科治後。仍爲押送地方官。斯速督掘。何如。上曰。依爲之。出擧條民始曰。憲府月令。賑廳戶曹。分半輸送。而賑廳則作等輸送。故有酌定之數。戶曹則隨所用每每輸送。初無官員之照檢。一任吏隷之奸濫。糜費日滋。殆無限節。參考十許年需用者。年前則一歲所用。多不過三四百兩。而近來則少亦不下千兩。亦係尾閭之一端。不可無定限。依賑廳例。參酌磨鍊。以每年四百兩。分四等輸送似好。以此定式施行。何如。上曰。依爲之。出擧條又啓曰。適因事端。聞貢市弊瘼。則各司下隷之乞貸。各處進排之防口。自前有之。近尤甚焉。殆爲貢。市人難支之弊。至有呼訴之擧。亦係民隱。不可無別般申飭。此後如有復踵前習者。則隨現重勘之意。出擧條嚴飭各司。何如。上曰。依爲之。出擧條上命命植進前。上曰。房佑星。抑有可生之端矣。命鼎修讀奏佑星照律草記訖。上曰。若知其偸竊黃鍾之爲死罪。則渠豈有故犯之理乎。且聞折賣之價。不過銖兩云。量其情實。亦合可恕。古則有懸法象魏之擧。故民皆知法。而今無懸法之規。渠安得知之乎。鍾是微物。而施以一律。則情旣可矜。法亦太峻矣。命善曰。聖敎至當。若知其罪犯一律。則必無偸竊之擧矣。命植曰。皐陶曰殺。帝曰宥。臣是執法之官。則固當以法仰請。而至於佑星事。聖敎誠。至當矣。如使佑星。偸去樂院所藏。則罪不必深重。而殿庭偸出。無異於偸竊內庫。故不得不擬以一律矣。上曰。以次律擧行。可也。命善曰。聖敎。誠好矣。命植曰。推奴徵債之禁。例以秋成爲限。秋成卽指九月。則此月以後。所當不爲禁斷。而目今八路。俱以此爲請。臣與判尹。已爲相議。今亦依前申飭。何如。上曰。依爲之。出擧條命植曰。銀器賊泰山。才已取服。而亦係一律矣。上曰。原其情則亦有可恕之端。而今已承款乎。命植曰。然矣。上曰。其所偸去。不過片銀。以片銀而施一律。終涉過中矣。先王朝。一宗臣陪隷。有犯此等之罪。其時施以次律。卿其出去。考見文案也。命植曰。罪人旣已承款。臣當開坐。捧決案矣。上曰。罪人若變招。則修正文書以入。而若或決案。則姑勿入啓。可也。仍命命植先退。上命命善取見李文源供辭。上曰。供辭善作矣。何不以口招捧之乎。衍祥曰。無下敎。故不捧口招矣。上曰。見嶺伯狀啓。則三孽幾皆直招。而文源之供。若是糢糊。此供辭當勿施。而勘處之道。未知何以則得中耶。命善曰。李文源事。固甚無狀。而究其實。則只緣見欺於三孽之致矣。上曰。邑宰之貶在中下者幾何。命善曰。其數夥然矣。上曰。禮輔之囑其監司。打殺官奴者。此亦不畏法綱而然也。官奴旣非私奴。則宜有償命之典矣。今此文源供辭。與禮輔之招。少無所異。如出一口。是豈成說乎。始謂文源。稍有朴直矣。文飾其言。不料其如此矣。判禁卽赴該府。捧口招。而嶺南貶下之爲幾邑。決訟之爲幾度。幕裏用事之狀。詳問以奏。可也。命衍祥先退。上曰。今日欲爲勘處。而當施以何律乎。命善曰。其罪與故犯有間。定配則似或過矣。上曰。禮輔則罪犯旣如是深重。不可止於一次之刑矣。命善曰。禮輔之於文源。非但至親。自其幼時。同室敎養。故專無忌憚之心。有此擅恣之擧矣。上曰。儒服驢背。巡路隨去。亦豈不可駭乎。命善曰。此則聞是李鴻祥。而置諸冊室云矣。上曰。王大妃殿進御湯劑。都承旨已爲監煎乎。璹曰。方有入侍之命。故使首醫監煎矣。上曰。若已煎進。則自明日爲始。監煎以入。可也。命退。諸臣以次退出。